ระเบียบคณะกรรมการข้าราชการฝ่ายศาลปกครอง
ระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนการปฏิบัติราชการนอกเวลาราชการ
พ.ศ.
๒๕๕๐
 

โดยที่เป็นการสมควรปรับปรุงระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนการปฏิบัติราชการนอกเวลาราชการ พ.ศ. ๒๕๔๔ ให้มีความชัดเจนสอดคล้องกับการปฏิบัติราชการที่มุ่งเน้นผลสัมฤทธิ์
และเหมาะสมกับสภาพเศรษฐกิจในปัจจุบัน

อาศัยอำนาจตามความในมาตรา ๘๔ (๙) และ (๑๑) แห่งพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนการปฏิบัติราชการนอกเวลาราชการ พ.ศ. ๒๕๕๐

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนการปฏิบัติราชการนอกเวลาราชการ พ.ศ. ๒๕๔๔
บรรดาข้อบังคับหรือคำสั่งอื่นใดในส่วนที่กำหนดไว้แล้วในระเบียบนี้
หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๔ ในระเบียบนี้
สำนักงาน หมายความว่า
สำนักงานศาลปกครอง
เลขาธิการ หมายความว่า
เลขาธิการสำนักงานศาลปกครอง
ข้าราชการ หมายความว่า
ข้าราชการฝ่ายศาลปกครอง พนักงานศาลปกครอง และลูกจ้างสำนักงานศาลปกครอง
เงินค่าตอบแทน หมายความว่า
เงินที่จ่ายให้แก่ข้าราชการที่ปฏิบัติราชการตามหน้าที่ปกติหรือตามที่ผู้บังคับบัญชามอบหมาย
โดยลักษณะงานส่วนใหญ่ต้องปฏิบัติราชการในที่ตั้งสำนักงานและได้ปฏิบัติราชการนั้นนอกเวลาราชการในที่ตั้งสำนักงาน
หรือโดยลักษณะงานส่วนใหญ่ต้องปฏิบัติราชการนอกที่ตั้งสำนักงานและได้ปฏิบัติราชการนั้นนอกเวลาราชการนอกที่ตั้งสำนักงาน เวลาราชการ หมายความว่า
เวลาระหว่าง ๐๘.๓๐ นาฬิกา ถึง ๑๖.๓๐ นาฬิกา ของวันทำการและให้หมายความรวมถึงช่วงเวลาที่เลขาธิการจะกำหนดให้ข้าราชการปฏิบัติราชการเป็นอย่างอื่นด้วย
วันทำการ หมายความว่า
วันจันทร์ถึงวันศุกร์ และให้หมายความรวมถึงวันทำการที่สำนักงานกำหนดเป็นอย่างอื่นด้วย
วันหยุดราชการ หมายความว่า
วันเสาร์และวันอาทิตย์ และให้หมายความรวมถึงวันหยุดราชการตามประเพณีของข้าราชการด้วย

ข้อ ๕ การปฏิบัติราชการนอกเวลาราชการต้องได้รับอนุมัติจากเลขาธิการหรือผู้ที่ได้รับมอบหมายก่อนการปฏิบัติราชการนอกเวลาราชการ
โดยให้พิจารณาเฉพาะช่วงเวลาที่จำเป็นต้องอยู่ปฏิบัติราชการนอกเวลาราชการในครั้งนั้นๆ
เพื่อประโยชน์ของงานราชการเป็นสำคัญ และให้คำนึงถึงความเหมาะสมและสอดคล้องกับระบบและวิธีการจัดการงบประมาณแบบมุ่งเน้นผลงานตามยุทธศาสตร์ของสำนักงาน
กรณีที่มีราชการจำเป็นเร่งด่วนต้องปฏิบัติราชการนอกเวลาราชการ
โดยยังไม่ได้รับอนุมัติตามวรรคหนึ่ง ให้ดำเนินการขออนุมัติจากผู้มีอำนาจโดยไม่ชักช้า
และให้แจ้งเหตุแห่งความจำเป็นที่ไม่อาจขออนุมัติก่อนได้

ข้อ ๖ กรณีข้าราชการได้รับคำสั่งให้เดินทางไปราชการ
ไม่มีสิทธิได้รับเงินค่าตอบแทนเว้นแต่ได้รับอนุมัติให้ปฏิบัติราชการนอกเวลาราชการก่อนการเดินทาง
เมื่อการเดินทางไปราชการนั้นเสร็จสิ้นและกลับถึงที่ตั้งสำนักงานในวันใด หากจำเป็นต้องปฏิบัติราชการนอกเวลาราชการในวันนั้นให้เบิกเงินค่าตอบแทนได้

ข้อ ๗ การเบิกเงินค่าตอบแทนให้เป็นไปตามหลักเกณฑ์และอัตรา
ดังนี้
(๑) การปฏิบัติราชการนอกเวลาราชการในวันทำการ ให้มีสิทธิเบิกเงินค่าตอบแทนได้ไม่เกินวันละสี่ชั่วโมงในอัตราชั่วโมงละห้าสิบบาท
(๒) การปฏิบัติราชการในวันหยุดราชการ ให้มีสิทธิเบิกเงินค่าตอบแทนได้ไม่เกินวันละเจ็ดชั่วโมงในอัตราชั่วโมงละหกสิบบาท
(๓) กรณีมีความจำเป็นต้องปฏิบัติราชการซึ่งเป็นภารกิจหลักของสำนักงานเป็นครั้งคราวโดยมีกำหนดระยะเวลาแน่นอนและมีลักษณะเร่งด่วน
เพื่อมิให้เกิดความเสียหายแก่ราชการหรือประโยชน์สาธารณะ เลขาธิการอาจสั่งการให้ปฏิบัติราชการนอกเวลาราชการติดต่อกัน
โดยให้มีสิทธิเบิกเงินค่าตอบแทนเป็นรายครั้งไม่เกินครั้งละเจ็ดชั่วโมง ในอัตราชั่วโมงละหกสิบบาท
(๔) การปฏิบัติราชการนอกเวลาราชการหลายช่วงเวลาภายในวันเดียวกัน
ให้นับเวลาปฏิบัติราชการนอกเวลาราชการทุกช่วงเวลารวมกัน เพื่อเบิกเงินค่าตอบแทนสำหรับวันนั้
(๕) การปฏิบัติราชการนอกเวลาราชการที่มีสิทธิได้รับเงินค่าตอบแทนอื่นในลักษณะเดียวกันในช่วงเวลาเดียวกับที่ต้องอยู่ปฏิบัติราชการนอกเวลาราชการ
จะเบิกเงินค่าตอบแทนการปฏิบัติราชการนอกเวลาราชการได้เมื่องดเบิกเงินค่าตอบแทนอื่น

ข้อ ๘ การปฏิบัติราชการดังต่อไปนี้ ไม่อาจเบิกเงินค่าตอบแทนได้
(๑) การอยู่เวรรักษาการณ์ตามระเบียบว่าด้วยการรักษาความปลอดภัยแห่งชาติหรือตามระเบียบหรือคำสั่งอื่นใดเกี่ยวกับการรักษาความปลอดภัยสถานที่ราชการ
ไม่มีสิทธิเบิกเงินค่าตอบแทน
(๒) การปฏิบัติราชการนอกเวลาราชการไม่เต็มจำนวนชั่วโมง

ข้อ ๙ การควบคุมดูแลการปฏิบัติราชการนอกเวลาราชการ
ให้ปฏิบัติดังนี้
(๑) กรณีมีผู้ปฏิบัติราชการนอกเวลาราชการร่วมกันหลายคน
ให้ผู้ปฏิบัติราชการคนใดคนหนึ่งเป็นผู้รับรองการปฏิบัติราชการ หากเป็นการปฏิบัติราชการเพียงลำพังคนเดียวให้ผู้ปฏิบัติราชการนั้นเป็นผู้รับรอง
(๒) ให้รายงานผลการปฏิบัติราชการนอกเวลาราชการต่อผู้มีอำนาจอนุมัติตามข้อ
๕ ภายในสิบห้าวันนับแต่วันที่เสร็จสิ้นการปฏิบัติราชการ

ข้อ ๑๐
เงินค่าตอบแทนตามข้อ ๗ ให้เบิกจ่ายจากงบประมาณของสำนักงาน

ข้อ ๑๑ หลักฐานการจ่ายเงินค่าตอบแทนการปฏิบัติราชการนอกเวลาราชการปกติให้เป็นไปตามแบบที่สำนักงานกำหนด

ข้อ ๑๒ การปฏิบัติราชการนอกเวลาราชการที่ยังมิได้เบิกจ่ายเงินค่าตอบแทนก่อนวันที่ระเบียบนี้ใช้บังคับ
ให้ถือปฏิบัติตามระเบียบคณะกรรมการข้าราชการฝ่ายศาลปกครอง ว่าด้วยเงินค่าตอบแทนการปฏิบัติราชการนอกเวลาราชการ
พ.ศ. ๒๕๔๔

ข้อ ๑๓ ให้คณะกรรมการข้าราชการฝ่ายศาลปกครองมีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

ข้อ ๑๔ ให้เลขาธิการเป็นผู้รักษาการตามระเบียบนี้ และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้


ประกาศ
ณ วันที่ ๑๐ เมษายน พ.ศ. ๒๕๕๐
อักขราทร
จุฬารัตน
ประธานศาลปกครองสูงสุด
ประธานกรรมการข้าราชการฝ่ายศาลปกครอง




วัชศักดิ์/ผู้จัดทำ
๑๗
พฤษภาคม ๒๕๕๐

[๑]
ราชกิจจานุเบกษา เล่ม ๑๒๔/ตอนที่ ๒๒ ก/หน้า ๔๐/๑ พฤษภาคม ๒๕๕๐